

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.2 | 2025. gada 21. februārī |
|  |  |  |

**19.**

**Par līguma izpildes termiņa pagarinājumu**

 Saskaņā ar Ogres novada pašvaldības (turpmāk – Pašvaldība) 2024. gada 25. aprīļa saistošajiem noteikumiem Nr. 14/2024 “Par Ogres novada pašvaldības konkursu “Sakrālā mantojuma celtņu saglabāšana Ogres novadā”” (turpmāk – Noteikumi), Pašvaldības domes 2024. gada 25. jūlija lēmumu (protokols Nr. 11; 2.) “Par Ogres novada pašvaldības budžeta līdzekļu piešķiršanu sakrālā mantojuma celtņu saglabāšanai” un 2024. gada 7. augustā starp Pašvaldību un Latvijas evaņģēliski luteriskās baznīcas Ogres draudzi (turpmāk – Draudze), reģistrācijas Nr. 90000243763, noslēgto līgumu Nr. 5-1.1/2024-605 (turpmāk – Līgums) Draudzei būvniecības ieceres “Baznīcas ēkas jumta nomaiņa” dokumentācijas izstrādei Pašvaldība piešķīra 3000 EUR.

 Saskaņā ar Līguma 4.1. apakšpunktā minēto, finansējuma saņēmējam - Draudzei darbi bija jāveic un finansējums jāizlieto ne vēlāk kā līdz 2024. gada 15. decembrim.

 Draudze 2024. gada 14. decembrī ar vēstuli (reģistrēta ar Nr. 2-4.1/6598) informēja Pašvaldību, ka ir noslēgts līgums ar SIA “Architects Mārtiņmājas”, reģistrācijas Nr. 42103056960, par būvniecības ieceres “Baznīcas ēkas jumta nomaiņa” dokumentācijas izstrādi, projekts iesniegts Būvniecības informācijas sistēmā, taču process ir aizkavējies, jo nepieciešams projekta saskaņojums ar Nacionālā kultūras mantojuma pārvaldi (turpmāk – NKMP), kura ēkas apsekošanu plāno veikt tikai 2025. gada otrajā nedēļā.

Draudze ar 2025. gada 8. janvāra elektronisko vēstuli informēja Pašvaldību par to, ka 2025. gada sākumā plānotā NKMP speciālistu vizīte ir aizkavējusies iepriekš neparedzētu apstākļu dēļ vismaz uz mēnesi.

Draudze ar 2025. gada 11. februāra vēstuli (reģistrēta ar Nr. 2-4.1/970) informēja Pašvaldību par to, ka 2025. gada 7. februārī Ogres Evaņģēliski luteriskās baznīcas jumtu un logus vispārīgi vizuāli apskatīja NKMP speciālisti, būvniecības ieceres izstrādātāji un Dr. arch., Mākslas un humanitāro zinātņu maģistrs I. Dirveiks.

NKMP speciālisti izskatīja iespējamos jumta atjaunošanas variantus: esošā jumta remontu un bēniņu siltināšanu; titāncinka jumta seguma izmantošanu un bēniņu siltināšanu; dabīgā šindeļa jeb slānekļa jumta seguma izmantošanu un bēniņu siltināšanu. Apskates laikā tika apspriesti arī baznīcas torņa jumta seguma iespējamie risinājumi. NKMP speciālisti norādīja, kādi risinājumi būtu piemērojami Ogres Evaņģēliski luteriskās baznīcas logu remonta veikšanai (logus no ārpuses atjaunot ar lineļļas ķiti, noņemot esošās līstītes, kur nepieciešams nomainīt saplīsušos stiklus pret jauniem), noraidot būvniecības ierosinātāja vēlmi veikt logu nomaiņu.

Ņemot vērā apskates laikā konstatēto un viedokļu dažādību NKMP speciālistu starpā, tika nolemts pieprasīt Draudzei iesniegt NKMP sertificēta jumiķa un Latvijas Jumiķu apvienības valdes priekšsēdētāja A. Liedes (sertifikāts Nr. 15-1/1-13/3) atzinumu un esošā jumta izvērtējumu, kā arī ieteikumus piemērotākajam jumta segumam, lai izvēlētos atbilstošāko jumta seguma risinājumu. A. Liede piedalījies vairāku nozīmīgu ēku projektēšanā un tehniskajā uzraudzībā (Latvijas Nacionālās bibliotēkas centrālā ēka, Doma baznīca, Rundāles pils, Cēsu pils, daudzi citi projekti Latvijā un ārvalstīs). NKMP speciālisti norādīja, ka A. Liedes sagatavotais atzinums NKMP tiks uzskatīts par noteicošo, un atbilstoši tam jāpielāgo Pašvaldības Ogres novada būvvaldē (turpmāk - Būvvaldē) iesniegtā būvniecības ieceres dokumentācija, kas saskaņojama, saņemot atzinumu no NKMP, un atkārtoti iesniedzama Būvvaldē akcepta saņemšanai.

Ņemot vērā, ka atzinuma apmaksai un izstrādei nepieciešams papildus finansējums un laiks, nepieciešams veikt būvniecības ieceres labojumus, kā arī saņemt NKMP atzinumu un Būvvaldes akceptu, Draudze lūdz pagarināt līguma par finansējuma piešķiršanu Nr. 5- 1.1/2024 – 605 izpildes termiņu līdz 2025. gada 30. septembrim.

Ņemot vērā augstāk minēto, secināms, ka Draudze no savas puses ir veikusi visas nepieciešamās darbības ieceres īstenošanai un finansējuma apguvei atbilstoši noslēgtajam Līgumam un apstiprinātajam pieteikumam Līgumā noteiktajā termiņā, bet darbu izpildi Līgumā noteiktajā laikā nav iespējams veikt no finansējuma saņēmēja neatkarīgu apstākļu dēļ. Tādējādi nav konstatējama finansējuma saņēmēja bezdarbība, pārkāpumi vai apzināta nolaidība, nav iestājušies Noteikumu 39. punktā minētie apstākļi, līdz ar to nav pamatojuma prasīt atmaksāt Pašvaldībai finansējuma saņēmējam piešķirtos naudas līdzekļus.

Ņemot vērā Draudzes apstiprinātās ieceres nozīmīgumu un līdz šim izpildītos darbus, kas atbilst Līgumā noteiktajam darbu izpildes termiņam, ir lietderīgi noslēgt vienošanos par Līguma termiņa pagarināšanu līdz 2025. gada 30. septembrim, papildus nosakot Draudzei pienākumu regulāri informēt Pašvaldību par NKMP apsekošanas laikā konstatēto un sniegto atzinumu, Būvvaldes akceptu un gala norēķinu ar pakalpojuma veicēju - būvniecības ieceres dokumentācijas izstrādātāju.

Pamatojoties uz Pašvaldību likuma 5. panta pirmo daļu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Valentīns Špēlis), "Pret" – nav, "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

1. **Saskaņot** Līguma par finansējuma piešķiršanu Nr. 5-1.1/2024-605 izpildes termiņa pagarināšanu līdz 2025. gada 30. septembrim.
2. Pilnvarot Ogres novada pašvaldības izpilddirektoru līdz 2025. gada 1. martam noslēgt vienošanos par grozījumiem 2024. gada 7. augusta līgumā Nr. 5-1.1/2024-605 (vienošanās projekts pielikumā).
3. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)